
E L Ő T E R J E S Z T É S

Sülysáp Város Önkormányzata Képviselő-testületének

2017. október 26-án tartandó munkaterv szerinti ülésére

3. napirendhez
Tárgy: Beszámoló a 2016/2017-es tanévi iskola-egészségügyi ellátásról
Tisztelt Képviselő-testület!

Az iskola-egészségügyi ellátásról szóló 26/1997. (IX. 3.) NM rendelet alapján a 3-18 éves korosztályt rendszeres, megelőző jellegű, az egészségügyi alapellátás keretében szervezett iskola-egészségügyi ellátásban kell részesíteni az óvodai, iskolai nevelés keretében. Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni.
Az iskola-egészségügyi ellátás iskolaorvos és védőnő együttes szolgáltatásából áll, amelyet fogorvos és fogászati asszisztens közreműködésével látnak el. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi. A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi. Az iskolafogászati alapellátás preventív és terápiás gondozást jelent a szükségleteknek megfelelően.
Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék munkájában.
Mindezek alapján Önkormányzatunk az ellátás színvonalának és az érintett korosztály egészségi állapotának figyelemmel kísérése céljából évente beszámolót kér az iskola-egészségügyi ellátás helyzetéről. 

Az aktuális gyermekorvosi, fogorvosi és védőnői beszámolókat a mellékletben olvashatják. 

Kérem az előterjesztés szíves megvitatását, és döntésük meghozatalát.

…/2017. (X. 26.) ÖKT határozati javaslat
Sülysáp Város Önkormányzatának Képviselő-testülete Dr. Prohászka-Rád Imre gyermekorvos beszámolóját az I. sz. házi gyermekorvosi körzethez tartozó helyi köznevelési intézményekben a 2016/2017-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2017. (X. 26.) ÖKT határozati javaslat
Sülysáp Város Önkormányzatának Képviselő-testülete Dr. Balog Erzsébet gyermekorvos beszámolóját a II. sz. házi gyermekorvosi körzethez tartozó helyi köznevelési intézményekben a 2016/2017-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2017. (X. 26.) ÖKT határozati javaslat
Sülysáp Város Önkormányzatának Képviselő-testülete a Dentaform Kft. beszámolóját az I. sz. fogorvosi körzethez tartozó helyi köznevelési intézményekben a 2016/2017-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2017. (X. 26.) ÖKT határozati javaslat
Sülysáp Város Önkormányzatának Képviselő-testülete Dr. Glonek Ibolya fogorvos beszámolóját az II. sz. fogorvosi körzethez tartozó helyi köznevelési intézményekben a 2016/2017-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2017. (X. 26.) ÖKT határozati javaslat
Sülysáp Város Önkormányzatának Képviselő-testülete a Védőnői Szolgálat beszámolóját a köznevelési intézményekben a 2016/2017-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, Védőnői Szolgálat
Sülysáp, 2017. október 19.


Horinka László s.k.


polgármester

1. sz. melléklet
T. Sülysáp Város Képviselő-testülete!

T. Polgármester Úr!

A 2016-2017.-es tanévben, a Szent István Általános Iskola tanulóit Zemenné Jurás Katalin védőnővel láttuk el.

Az óvódások szűrését, az aktuális rendelet alapján, a szülők jelenlétében, a tanácsadóban, a védőnővel együtt végeztük.

2016. október 1-jén az általános iskola létszáma 211 tanuló volt. Az intézménybe beíratottak közül gondozást igényelt szomato-mentalis okból 7 tanuló, szociális okból 36 tanuló.

Az adott tanévben a 2., 4., 6., 8.-ik osztályosoknál,összesen 116 tanulónál végeztünk szűrővizsgálatokat,az összes orvosi vizsgálatok száma 240.

A vizsgálatokat a tanórák végén végeztük, a Kossuth L. u.-i tanácsadóban, ahova a diákok tanár kíséretében érkeztek. A vizsgálatok során a diákokat, adott esetben tanáccsal elláttuk. Abban az esetben, ha további vizsgálatot tartottunk szükségesnek, a védőnő írásban értesítette a szülőket, azzal a kéréssel, hogy beutalóért keressék fel a tanuló háziorvosát. A szűrővizsgálatok során észlelt tartási rendellenességekben továbbra is lassú csökkenést észleltünk, az enyhe gerincferdülések száma viszont növekedett. A túlsúlyos gyerekek száma összességében stagnál az előző évhez képest. A szemüveges gyerekek száma továbbra is növekszik.

A kampányoltásokat a hatodik és hetedik osztályban összesen 124 tanulónál végeztük el. Ebben az évben a HPV, úgynevezett méhnyakrák elleni védőoltást, a hetedik osztályos leánytanulóknál néhány szülő nem kérte. 

Az oltások esedékességéről a védőnő értesítette a szülőket, akik beleegyezésüket, az értesítő aláírásával nyugtázták.

Az iskolában 3 gyermek szenvedett balesetet.

Sülysáp, 2017.10.10.

Tisztelettel:


dr. Balog Erzsébet


gyermekorvos

2. sz. melléklet
Az oktatási-nevelési intézményekben folyó egészségügyi ellátásról szóló beszámoló: 2016-2017-es tanév

Központi Iskola: 

· Osztályok: 2-4-6-8

· Szűrt osztályok száma: 7 osztály

· Szűrt tanulók létszáma: 158 fő

· Fiú:87

· Lány:71

· Kiszűrtek összesen: 118 fő

· Caries: 14

· Lúdtalp: 28

· Látás: 13

· Színlátás: 2

· Szívzörej: 8

· Hypertonia: 5

· Obesitas: 18

· Soványság: 23

· Golyva: 1

· Scoliosis: 4

· Hallás: 2

Tagiskola:

· Osztályok: 2-4

· Szűrt osztályok száma: 4

· Szűrt tanulók létszáma: 77 fő

· Fiú: 44

· Lány: 33

· Kiszűrtek összesen: 56

· Caries: 14

· Lúdtalp: 9

· Látás: 8

· Szívzörej: 2

· Obesitas: 17

· Soványság: 3

· Hallás: 3

Kampányoltások:

Központi Óvoda:121 fő

Móra Ferenc Általános Iskola, Központi: 300 fő

· MMR oltás: 118 fő

· Boostrix oltás: 118 fő

· Engerix oltás: 90 fő

· HPV oltás: 30 fő, 9 fő nem kérte a HPV oltást.

Sülysáp, 2017.10.10.


Tisztelettel:


dr. Prohászka-Rád Imre Ferenc


gyermekorvos

3. sz. melléklet

Beszámoló az 1.sz. fogászati körzet ( Fő u.6)

oktatási-nevelési intézményekben végzett munkájáról

Adatainkban a tavalyihoz képest jelentős változás nem állt be. Munkánkat eddig és a továbbiakban is a tervnek megfelelően végezzük.
Ezek számszerűen a következők:

Móra Ferenc Általános Iskola: 439 gyermek

Csicsergő Óvoda:                        208 gyermek
Az iskola-ifjúsági fogászati praxis ellátandó összlétszáma: 895 fő.

Problémaként az alábbiak jelentkeztek: gyógyító munkánk két részből áll, szűrés és diagnózis, valamint ellátás. Felmerül mindkét szinten a betegjogok kérdése. A szülőnek jogában áll megtiltani a gyermek kezelését, amit amúgy szülői hozzájárulás nélkül el sem végeznénk. El sem jutunk odáig, hogy megbeszéljük a szülővel, a gyermeknek milyen beavatkozásra lenne szüksége. Régen ahhoz, hogy valaki a kezelést megtagadhassa, a kezelőorvosa igazolására volt szükség. Jelenleg kezelendő gyermek páciensünk megteheti, hogy egy szűrés erejéig sem ül be a székbe. Ha még ezt a szülő is támogatja 6.-7. osztályos korára tragikus fogászati állapotba kerül. Ez ellen nem tudunk mit tenni. Saját magát hozza igen rossz helyzetbe. 

Az intézményekkel kapcsolatunk kollegiális, kielégítő, de amikor elfelejtenek osztályt küldeni (szerencsére ritkán) akkor két fogorvos és két asszisztens várakozik 3 órán keresztül. A szőlősi Tagiskolában a gyermekek buszos szállítása sok problémát megold.

Gondolkoztunk rajta, hogy a szűrést esetleg az intézményben oldjuk meg és csak a problémás gyerekeket hívjuk vissza. Ezt azért vetettük el, mert a gyermek nálunk a rendelőben megszokja a környezetet, megbarátkozik vele, beül a székbe, így a továbbiakban könnyebb dolgunk lesz egymással.

 Rendelőnk diagnosztikai háttere egy hatalmas lehetőséggel bővült, nevezetesen egy nagy teljesítményű, új digitális panoráma röntgennel. Ennek nagy jelentősége van a fogszabályzás és a gyermek-, illetve fiatalkori fogazati rendellenességek diagnosztizálásában. Eddig a páciensnek vagy Nagykátára, vagy Budapestre kellett utaznia a felvétel elkészítéséhez. 

A 2017-18-as tanévben változatlanul 2 szűrést végzünk gyermekenként.

Sülysáp, 2017.10.09.

Dr. Kerekes Sándor

intézményvezető

4. sz. melléklet

Sülysáp, Polgármesteri Hivatal 

2241 Sülysáp, Szent István tér 1.

Sülysáp II. sz. Fogászati rendelő beszámolója a 2016/2017 tanév

iskolafogászati ellátásról

A Sülysápi II. számú Fogászati rendelőhöz a Szent István Általános Iskola és a Csicsergő Óvoda Dózsa György úti tagintézménye tartozik.

Az iskolafogászati ellátás a megelőző szűrésekből, a szükséges kezelésekből és felvilágosító tevékenységből áll.

Célja, hogy beszéljünk a fogbetegségek megelőzéséről, minél előbb kiszűrjük és ellássuk a kezdődő szuvasságot.
A hatályos jogszabály alapján a szűrés minden gyermeknek kötelező.

Tanévenként két alkalommal – ősszel és tavasszal- az iskolafogászat keretében szűrjük az iskolás gyermekeket, akiknek az ellátását a szülő írásos beleegyező nyilatkozata alapján végezzük el. Akik kérik a kezelést minden lyukas fogat betömünk. Az első-és második osztályban az első maradó őrlőfogak barázdáit lezárjuk barázdazáró anyaggal prevenciós célból. 
A hiányzó gyermekeket külön napon rendeljük vissza.

A szűrésről és annak eredményéről minden gyermek igazolást kap.

A szűrésről és a kezelésekről kartont vezetünk.
Az óvodai szűrést az intézményben végezzük, ha szükséges szülővel együtt berendeljük a gyermeket ellátásra.

2016 őszén 209 iskolást és 62 óvodást, tavasszal 213 iskolást és 75 óvodást szűrtünk.

A csoportos szűrések alkalmával összesen 233 maradó fogat láttunk el, több felszínen is. Ezen kívül a rágóképesség helyreállítása érdekében tejfogakat is tömünk. Csak fehér tömőanyaggal tömünk. 

Invazív beavatkozásra /foghúzás, gyökérkezelés/ szülővel visszarendeljük a gyermeket.

Az iskolában és óvodában csoportos felvilágosító előadásokat is tartunk, bemutató anyagokkal, az iskolafogászati szűréseken pedig külön egyéni felvilágosító tevékenységet végzünk az egészséges fogak megőrzése céljából. 

Sülysáp, 2017-10-09

Tisztelettel:


___________________________


Dr. Glonek Ibolya


fogorvos

5. sz. melléklet

SÜLYSÁP VÁROS ÖNKORMÁNYZAT KÉPVISELŐTESTÜLETE RÉSZÉRE

Beszámoló a 2016/2017. tanév védőnői iskola-egészségügyi munkáról

Sülysáp I-II-III védőnői körzet

Tisztelt Polgármester Úr, Tisztelt Képviselőtestület!

Sülysáp I. és II. körzetében 1 általános iskola, tagiskola és 3 tagóvoda található. 

Az iskolát ellátó házi gyermekorvos Dr Prohászka-Rád Imre. (kampányoltások elvégzése, iskolai szűrővizsgálatok végzése) 

Sülysáp III. körzetében 1 általános iskola és 1 tagóvoda található. Az iskolát Dr Balog Erzsébet gyermekorvos látta el.

Védőnők: 

Porcs Adrienn 2016. 01. 01-től Móra Ferenc Ált. Iskola valamint az 1. számú Csicsergő Óvoda, Gréci Judit 2016. 02.01-től a 3. és a 4. sz. óvoda valamint a Tagiskola ellátásáért felelt.

2016. február 1-jétől II. körzet védőnője Gréci Judit lett, aki feladatát 2016. október 31-ig látta el. 2016. november 8-tól Fontos Magdolna végezte el a helyettesítést 2017. január 31-ig. 2017.02.01.-től Kovácsné Girán Eleonóra vette át.

Zemenné Jurás Katalin látta el a Szent István Általános Iskolát és a 2. számú Csicsergő Óvodát.

Iskoláink:

Sülysáp I körzet: Móra Ferenc Általános Iskola


Címe: 2241. Sülysáp, Malom u 14-18.


Ellátó védőnő: 2016/17-es tanév Porcs Adrienn


Tanulók létszáma: 2016/2017-es tanévben 300 fő


Sülysáp II körzet: Móra Ferenc Általános Iskola Tagiskola


Címe: 2241 Sülysáp, Vörösmarty u. 1.


Ellátó védőnő: Gréci Judit 2016. 10. 31-ig, 2016. 11. 08-tól Fontos Magdolna,

 2017. 02. 01-től Kovácsné Girán Eleonóra


Tanulók létszáma: 2016/2017-es tanévben 133 fő.

Sülysáp III körzet: Szent István Általános Iskola

Címe: 2241. Sülysáp, Dózsa Gy. u. 110. 

Ellátó védőnő: Zemenné Jurás Katalin
Tanulók létszáma: 2016/2017-es tanévben 211 fő ebből sajátos nevelési igényű 7 fő 

Iskola-egészségügyi munka: 

A kötelező szűrővizsgálatokat elvégeztük (2., 4.,6. és 8. osztályokban) Szent István Ált. Iskolában Dr. Balog Erzsébet iskolaorvos látta el a feladatokat (szűrés, oltás). A Móra Ferenc Általános Iskolában Dr. Prohászka-Rád Imre gyermekorvos végezte az iskola-egészségügyi munkát. 

A Móra Ferenc Ált. Iskolában az Iskola kérése a szűrővizsgálatok lebonyolítását az Intézmény által felajánlott helységekben végeztük el, hogy a tanulók minél rövidebb időre essenek ki a tanórákról. Véleményünk szerint hatékonyabb lenne a szűrővizsgálat, ha külön orvosi szoba állna rendelkezésünkre. A személyiségi jogok könnyebben érvényesíthetőbb volnának. (külön vizsgáló helység, kézmosási lehetőség, vizsgálóágy, látásvizsgáláshoz megfelelő megvilágítás, zajok kiszűrése) 

Szent István Általános Iskola tanulóit a Kossuth u. 206. sz. alatt található Védőnői Szolgálatban szűrtük, ahol minden vizsgálati feltétel adott volt.

 A szűréseket mindkét intézményben az első félévben végeztük el.

Változatlanul sok a tartási rendellenességgel, túlsúllyal, soványsággal, szemészeti elváltozással kiszűrtek száma, fogszuvasodás. Emellett megjelent az alultápláltság. 

Munkánk részét képezi a kötelező védőoltások szervezése. 

A védőoltások helyéről, idejéről, védőoltás utáni teendőkről a szülőt írásban értesítjük. 

Kampányoltási elmaradásunk nem volt, a HPV elleni védőoltás esetében  a 2016/2017-es tanévben a szülői tájékoztatás ellenére az érdeklődés továbbra sem emelkedik mindkét iskolában. 

A kampányoltásokat dokumentáljuk és rendszeresen az ÁNTSZ felé jelentjük.

A fejtetvesség intézményeinkben változatlanul jelen van, egy - egy családban előfordul, őket körzeti védőnőjével együtt rendszeresen ellenőrizzük otthonukban.

Egészségnevelés:

Egészség nap keretében a dohányzásról tartott előadást Zemenné Jurás Katalin, az egészséges táplálkozásról, életmódról és a személyi higiénéről, serdülőkori változásokról Porcs Adrienn a Móra Ferenc Általános Iskolában

A Szent István Általános Iskolában Egészség hét keretében 1-2 évfolyamban egészséges életmódról, személyi higiénéről, 5-6. évfolyam számára az energiaital és az egészséges táplálkozás, 7-8. évfolyamban a dohányzásról és a szexuálisan terjedő betegségekről tartott előadást. Tanóra keretén belül a 4. évfolyamosoknak a serdülőkori változásokról, 2. osztályban az egészséges táplálkozásról tartott előadást. 2016/2017-es tanévben elindult mindkét iskolában a csecsemőgondozási szakkör. A Szent István Ált. Iskolában jól működik az elsősegélynyújtó szakkör, melyet mentőápoló és mentőtiszt szülők tartanak. Szent István Iskolában heti rendszerességgel gyógytorna van. Mindkét iskolában a sajátos nevelési igényű tanulók és a tanulási akadályozottsággal küzdő diákok gyógypedagógiai fejlesztést kapnak.

Óvodáink:

Sülysáp I körzet: Csicsergő Napközi Otthonos Óvoda - Vasút u. 88.

Ellátó védőnő: Porcs Adrienn

Sülysáp II körzet: Csicsergő Napközi Otthonos Óvoda - Balassi u. 15. 

Ellátó védőnő: Gréci Judit, 2016. 11. 08-tól Fontos Magdolna

Csicsergő Napközi Otthonos Óvoda - Mátyás Király u. 7 

Ellátó védőnő: Gréci Judit, 2016. 11. 08-tól Fontos Magdolna

Sülysáp III körzet: Csicsergő Napközi Otthonos Óvoda- Dózsa Gy. u. 107.

Ellátó védőnő: Zemenné Jurás Katalin 

Ellátandó gyermekek létszáma: 272 fő

Csicsergő Vasút u létszáma (1. sz.): 121 fő.

Csicsergő Balassi u. létszáma (3. sz.): 63 fő.

Csicsergő Mátyás K. u létszáma (4. sz.): 23 fő

Csicsergő Dózsa Gy. u. létszáma (2. sz.) : 65 fő

Óvodai munka

 
Rendszeresen végzünk tisztasági és fejtetvesség vizsgálatokat.

 Az óvodáskorú gyermekek szűrése az orvosi és védőnői tanácsadásokon történik a szülő jelenlétében. 

A beszédhiba továbbra is probléma az óvodások és a kisiskolások körében. A fejlesztésükre 2016/2017-es tanévben minden Tagóvodában logopédus és az 1. sz. óvodában szurdopedagógus is állt rendelkezésükre.

Tapasztalataink szerint gyakori probléma a megkésett beszédfejlődés, amelyet óvodába kerülve már nagyon nehéz és körülményes fejleszteni. Nagy szükség volna a településen beszédindításban gyakorlott logopédus munkájára.

Együttműködésünk az iskolák, óvodák vezetőségével és dolgozóival ideális.

Az egészségfejlesztés hatékonysága érdekében különféle szemléltető eszközökre lenne szükségünk, melyre kértük a tisztelt képviselő testület segítségét és a 2017. évi költségvetésbe való betervezését. (önvizsgálati modellek: here-, mell vizsgálati modell 119.000 Ft,

demonstrációs baba, Dohányzó Zsuzsi 74.000 Ft, ételpiramis 289.000 Ft, csecsemő újraélesztő baba 59.000 Ft) Összköltség kb. 541.000 Ft. Ezúton is szeretnénk köszönetet mondani a Képviselő Testületnek, hogy lehetőséget adtak az eszközök megvásárlására. (beszerzése folyamatban)

Kérjük a tisztelt Képviselőtestületet a beszámolónk elfogadására.

Sülysáp, 2017. október 05.

Burinda-Porcs Adrienn
Kovácsné Girán Eleonóra 
Zemenné Jurás Katalin

védőnő
védőnő
védőnő

